Broj: 711-I-2331-M-435/22-02-23

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Igora Ružičke, ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije,** za davanjem mišljenja Povjerenstva, na 194. sjednici održanoj 15. studenoga 2022., daje sljedeće

**MIŠLJENJE**

1. **Odredbama ZSSI-a obveznicima nije propisana obveza prenošenja vlasništva poslovnih udjela u trgovačkim društvima na druge osobe po stupanju na javnu dužnost, već obveza prenošenja upravljačkih prava na temelju udjela u vlasništvu trgovačkih društava ako se radi o 5% i više udjela u vlasništvu trgovačkog društva, i to za vrijeme obnašanja javne dužnosti, što su obveznici dužni urediti u roku od 60 dana od dana izbora, odnosno imenovanja na dužnost, a ako unatoč tome obveznik Igor Ružička,** **ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije ima namjeru prenijeti vlasništvo poslovnog udjela u trgovačkom društvu na drugu osobu za to, u kontekstu primjene ZSSI-a, nema zapreke.**
2. **Sukladno odredbama ZSSI-a nema zapreke da sjedište trgovačkog društva L.D. Seashell d.o.o. ostane nepromijenjeno te da** **obveznik Igor Ružička pokretnine i nekretnine u svojem vlasništvu iznajmljuje drugoj pravnoj ili fizičkoj osobi pri čemu je primitke po toj osnovi dužan prijaviti Povjerenstvu u imovinskoj kartici.**

Obrazloženje

Zahtjev za davanjem mišljenja Povjerenstva podnio je Igor Ružička, ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije. U knjigama ulazne pošte Povjerenstva zahtjev je zaprimljen 8. studenoga 2022. pod poslovnim brojem 711-U-8736-M-435/22-01-2, povodom kojeg se vodi predmet broj M-435/22.

Člankom 3. stavkom 1. točkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Povjerenstvo je uvidom u registar Trgovačkog suda u Osijeku utvrdilo da je obveznik ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije, kojemu su jedini osnivač Osječko-baranjska županija, s početkom mandata 1. rujna 2022. Djelatnost navedene javne ustanove je zaštita, održavanje i promicanje zaštićenih područja i drugih zaštićenih prirodnih vrijednosti iz nadležnosti Osječko-baranjske županije. Slijedom navedenog, obveznik Igor Ružička je dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik, nastavno na mišljenje Povjerenstva sa 187. sjednice održane 23. rujna 2022. kako više ne može biti direktor i vlasnik 100% udjela u trgovačkom društvu L.D. Seashell d.o.o., navodi da je podnio zahtjev za promjenom vlasnika tako da više neće biti vlasnik navedenog trgovačkog društva. Obveznik dalje postavlja upit može li sjedište trgovačkog društva ostati na adresi na kojoj je bilo te može li se dio kuće davati u najam novom direktoru. Isto tako, obveznik postavlja upit može li iznajmljivati kao fizička osoba pokretninu ili nekretninu u svojem vlasništvu nekom drugom.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Mišljenjem Povjerenstva od 23. rujna 2022. Broj: 711-I-2007-M-384/22-02-23, na koje se obveznik poziva u svom zahtjevu, utvrđeno je da je obveznik Igor Ružička dužan prenijeti svoja upravljačka prava na temelju udjela u vlasništvu trgovačkog društva L.D. Seashell d.o.o. na drugu osobu, izuzev osoba iz članka 5. stavka 1. točaka 3. i 6. ZSSI-a, a navedeno je sukladno članku 8. stavku 1. ZSSI-a dužan urediti u roku od 60 dana od dana izbora odnosno imenovanja na dužnost ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije, pri čemu je ukazano obvezniku da sukladno članku 20. stavku 1. ZSSI-a poslovni subjekt u kojem prenese upravljačka prava ne može stupiti u poslovni odnos s javnom ustanovom u kojoj obveznik obnaša dužnost, niti smije biti član zajednice ponuditelja ili podisporučitelj u tom poslovnom odnosu, a koje ograničenje počinje na dan stupanja na dužnost i traje 12 mjeseci od dana prestanka obnašanja dužnosti prema članku 22. stavku 1. ZSSI-a.

Istim mišljenjem je utvrđeno i da sukladno članku 18. stavku 1. ZSSI-a, obveznik Igor Ružička ne smije istodobno uz obnašanje dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije obavljati i funkciju direktora trgovačkog društva L.D. Seashell d.o.o. te da je sukladno članku 8. stavku 1. ZSSI-a, dužan razriješiti okolnost istodobnog obnašanja navedenih dužnosti.

Povjerenstvo povodom navedenog napominje, a vezano uz zahtjev obveznika Igora Ružičke za davanjem mišljenja, da odredbama ZSSI-a obveznicima nije propisana obveza prenošenja vlasništva poslovnih udjela u trgovačkim društvima na druge osobe po stupanju na javnu dužnost već obveza prenošenja upravljačkih prava na temelju udjela u vlasništvu trgovačkih društava ako se radi o 5% i više udjela u vlasništvu trgovačkog društva i to za vrijeme obnašanja javne dužnosti, a što su obveznici dužni urediti u roku od 60 dana od dana izbora odnosno imenovanja na dužnost. Ako unatoč tome, obveznik ima namjeru prenijeti vlasništvo poslovnog udjela u trgovačkom društvu na drugu osobu, Povjerenstvo ističe da za to u kontekstu primjene ZSSI-a nema zapreke.

Nadalje, Povjerenstvo ističe kako prema odredbama ZSSI-a ne postoje zapreke da sjedište trgovačkog društva L.D. Seashell d.o.o. ostane nepromijenjeno kao niti da obveznik pokretnine i nekretnine u svojem vlasništvu iznajmljuje drugoj pravnoj ili fizičkoj osobi pri čemu Povjerenstvo napominje da je primitke koje ostvari po toj osnovi dužan prijaviti Povjerenstvu u imovinskoj kartici.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Igor Ružička, elektroničkom dostavom
2. Objava na internetskoj stranici Povjerenstva
3. Pismohrana